Jornada de lluita ambiental a Roquetes per un model energètic just a les Terres de l’Ebre
description: La Biblioteca de Roquetes ha estat l’escenari este dissabte d’una jornada de lluita ambiental organitzada per l’Associació Sediments, GEPEC-EdC i la CGT Terres de l’Ebre. Amb una participació activa de col·lectius i ciutadania, la trobada tenia l’objectiu de posar sobre la taula conseqüències del model energètic actual i per obrir espais de reflexió i organització al voltant d’un futur energètic just i sostenible. La jornada s’iniciava en una taula de ponències on Alfons Pérez, Sergi Saladié i Ximo Estellé van oferir una anàlisi crítica sobre el context internacional de la transició energètica, la necessitat d’un model distribuït i les lluites ambientals al sud de Catalunya. El debat obert que en va seguir va posar en evidència el rebuig a projectes com les macrocentrals hidroelèctriques reversibles al riu Ebre, tal com recull el manifest PROU!, presentat durant l’acte. Per acabar la jornada, es van compartir experiències de comunitats energètiques i lluites territorials, com la de la plataforma contra el polígon Catalunya Sud, i es va presentar el llibre Transició ecosocial a Catalunya. Una proposta decreixentista. L’espai va servir per teixir aliances entre col·lectius i avançar cap a la creació d’una coordinadora energètica del sud de Catalunya.
source: Canal Terres de l'Ebre
date: 12/05/2025
language: Català
type: video/mp4